1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013, jäljempänä ’EGR-asetus’.

17.Moottoriajoneuvojen, perävaunujen ja puoliperävaunujen toimialalla on tähän mennessä jätetty 23 EGR-hakemusta, joista 13 on tehty kauppaan liittyvän globalisaation ja 10 maailmanlaajuisen rahoitus- ja talouskriisin perusteella.

15.Euroopan autoteollisuus on kärsinyt myös talous- ja rahoituskriisistä johtuvasta kotimaisen kysynnän vähentymisestä. Henkilöautojen rekisteröinti on EU:ssa laskenut jatkuvasti vuodesta 2008 vuoteen 2013. Vuodesta 2014 lähtien tämä suuntaus kääntyi toiseen suuntaan. Rekisteröintien kokonaismäärä on kuitenkin edelleen talous- ja rahoituskriisiä edeltäneinä vuosina saavutettujen tasojen alapuolella.

13.Kiina oli vuonna 2015 suurin tuottaja, jonka osuus maailmanlaajuisesta autojen tuotannosta (73,5 miljoonaa henkilöautoa) oli 26 prosenttia. EU oli 22 prosentin osuudella toiseksi suurin tuottaja. EU:n markkinaosuuden supistuminen on osa pidempiaikaista suuntausta, kuten on ilmennyt komission niistä autoihin liittyvien aiempien EGR-hakemusten arvioinneista, joiden taustalla on kauppaan liittyvä globalisaatio.

20.Yritys on vuodesta 2012 lähtien ollut vaikeuksissa ajoneuvojen tuotannon vähennyttyä EU:ssa. Tuotantokapasiteetin mukauttamiseksi kysyntään ja kustannusten vähentämiseksi Bosal turvautui pakollisiin lyhennettyihin työaikoihin, joita sovellettiin koko henkilöstöön. Nämä toimenpiteet eivät kuitenkaan tehonneet, ja yritys ajautui 15. tammikuuta 2015 konkurssiin ja asetettiin erityishallintomenettelyyn. Marraskuussa 2015 Bosal vähensi koko työvoimansa (215 työntekijää) ja joutui likvidaatiotoimenpiteiden kohteeksi.

Työntekijävähennysten odotettu vaikutus paikalliseen, alueelliseen tai kansalliseen talouteen ja työllisyyteen

21.Työntekijävähennykset tehtiin Saguntossa, jonka talous liittyi 1980-luvulla ensisijaisesti Altos Hornos del Mediterráneon masuuniin. Sen sulkemisen jälkeen alueesta tuli uudelleenteollistumiseen varattu alue, ja sille asettautuville uusille yrityksille myönnettiin erilaisia kannustimia. Suurin osa Saguntoon asettautuneista yrityksistä liittyi autoteollisuuteen. Vuoden 2008 jälkeen useat näistä yrityksistä ovat talous- ja rahoituskriisin ja autonvalmistuksen globalisoitumisen yhteisvaikutuksen vuoksi lopettaneet toimintansa tai vähentäneet sitä merkittävästi, mikä on johtanut työajan lyhentymiseen ja työntekijöiden vähentämiseen. Teollisuustoiminnan hidastumisella on ollut heijastusvaikutuksia Sagunton talouteen ja työllisyyteen. Vuonna 2015 työttömien määrä kasvoi Saguntossa vuoteen 2007 verrattuna kolminkertaiseksi (2 778:sta 6 437:ään) Tämän hakemuksen piiriin kuuluvat 250 vähennettyä työntekijää heikentävät entisestään kyseisen alueen jo ennestään heikkoa työllisyystilannetta.

Selostus poikkeuksellisista olosuhteista, joiden vuoksi hakemus otetaan käsiteltäväksi

22.Espanja toteaa, että vaikka yhdeksän kuukauden viiteajanjakson aikana toteutettiin alle 500 työntekijävähennystä, hakemus olisi kuitenkin rinnastettava EGR-asetuksen 4 artiklan 1 kohdan b alakohdan mukaiseen hakemukseen, sillä vallinneilla poikkeuksellisilla olosuhteilla oli vakava vaikutus työllisyyteen ja paikalliseen, alueelliseen tai kansalliseen talouteen. Tätä silmällä pitäen maan viranomaiset toteavat, että Saguntossa menetetyt 250 työpaikkaa on suuri määrä tämän pienen kaupungin ja maaseutualueen mittakaavassa. Kyseinen alue on kärsinyt raskaasti talous- ja rahoituskriisin seurauksista ja globalisaation vaikutuksista autoteollisuuden kaltaisiin alueen talouden kannalta tärkeisiin aloihin. Vaikka työllistyminen on ollut elpymässä viime vuonna, Valencian itsehallintoalueen työttömyysaste on edelleen 21,8 prosenttia.

23.Sosiaaliturvajärjestelmiin kuulumista koskevista tiedoista ilmenee, että työllisten määrä laski Valencian itsehallintoalueella 15 prosenttia (–296 952 henkilöä) vuodesta 2008 vuoteen 2015. Saguntossa työllisten määrä väheni 28,5 prosenttia (–5 939 henkilöä) eli alueen lukuihin nähden eroa oli 13,5 prosenttiyksikköä.

24.Espanja viittaa työttömyyttä koskeviin Eurostatin tietoihin Sagunton kokoisista kaupungeista ja toteaa, että Sagunton työttömyysaste (25,8 %) ylittyy vain unionin reuna-alueilla olevissa kaupungeissa (kuten Le Tampon Reunionilla: 26,8 %) tai sellaisilla alueilla, jotka ovat olleet useiden EGR-hakemusten kohteina (Keski-Makedonia Kreikassa: 28,7 %).

25.Valencian itsehallintoalue on yksi niistä EU:n alueista, joita talous- ja rahoituskriisin ja globalisaation vaikutukset ovat koetelleet eniten. Espanja on vuoden 2009 jälkeen esittänyt yhdeksän EGR-hakemusta tällä alueella useilla eri aloilla vähennettyjen työntekijöiden tueksi. Yhteensä 1 560 yritystä, lähinnä pk-yrityksiä, on vähentänyt lähes 7 600 työntekijää. Sagunto ja sen piirikunta Camp de Morvedre kamppailevat edelleen niiden joukkovähentämisten vaikutusten kanssa, joista esitettiin ja hyväksyttiin EGR-hakemus vuonna 2014.

26.Viime vuosien taloustilanne johti useiden yritysten sulkemiseen, minkä vuoksi alueen teollisuusalueet ovat enimmäkseen tyhjillään. Alueella ei ole viime aikoina avattu tuotantolaitoksia, jotka voisivat tuoda työntekijöille uusia työllistymismahdollisuuksia. Tämän suuntauksen kääntämiseksi Sagunto on sisällytetty aluehallituksen toimintasuunnitelmaan, jolla tähdätään alueen teollisuuden elvyttämiseen. Vuoden 2016 talousarviossa on tähän tarkoitukseen varattu neljä miljoonaa euroa.

27.Lähes 20 prosenttia Sagunton väestöstä on iäkkäitä ja 5,8 prosenttia on yli 80-vuotiaita. Työttömistä 38,5 prosenttia on pitkäaikaistyöttömiä, mutta yli 45-vuotiaiden ikäryhmässä pitkäaikaistyöttömien osuus on 58,7 prosenttia. Tämän hakemuksen piiriin kuuluvista vähennetyistä työntekijöistä 71 prosenttia on yli 45-vuotiaita, 78 prosenttia on ollut saman yrityksen palveluksessa vähintään 15 vuotta yhtäjaksoisesti ja 50 prosentilla ei ole mitään tutkintoa, minkä vuoksi he ovat erityisen huonossa asemassa kilpailtaessa vähistä työpaikoista. Lisäksi vuoden 2014 väestölaskentatiedoista ilmenee, että Sagunton huoltosuhde on 53,7 prosenttia, mikä on EU-28:n keskiarvoa (51,8 %) korkeampi.



Kohteena olevat edunsaajat ja ehdotetut toimet

Kohteena olevat edunsaajat

28.Kaikkien vähennettyjen työntekijöiden odotetaan osallistuvan toimenpiteisiin. Kyseisten työntekijöiden jakauma sukupuolen, kansalaisuuden ja iän mukaan on seuraava:

Luokka Kohteena olevat

edunsaajat Sukupuoli: Miehiä: 241 (96,4 %) Naisia: 9 (3,6 %) Kansalaisuus: EU-kansalaisia: 249 (99,6 %) Muita kuin EU-kansalaisia: 1 (0,4 %) Ikäryhmä: 15–24-vuotiaita: 0 (0,0 %) 25–29-vuotiaita: 1 (0,4 %) 30–54-vuotiaita: 191 (76,4 %) 55–64-vuotiaita: 58 (23,2 %) yli 64-vuotiaita: 0 (0,0 %)

Ehdotettujen toimien tukikelpoisuus

29.Vähennetyille työntekijöille tarjottavat yksilölliset palvelut koostuvat seuraavista toimista.

–Tervetulo- ja tiedotustilaisuudet: Tämä on ensimmäinen toimenpide, joka tarjotaan kaikille vähennetyille työntekijöille. Se sisältää seuraavat: 1) yleiset ja henkilökohtaiset tiedotustilaisuudet, joissa tiedotetaan ammattitaito- ja koulutusvaatimuksista, tarjolla olevista neuvontapalveluista ja koulutusohjelmista sekä avustuksista ja kannustimista, ja 2) ilmoittautumismenettely.

–Ammatillinen ohjaus: Tähän kuuluvat osallistuvien työntekijöiden profilointi ja työmarkkinoille uudelleen integroitumiseen tähtäävän räätälöidyn ohjelman suunnittelu, yrittäjyyttä ja työnhakutekniikoita käsittelevät seminaarit sekä neuvonta ja yksilöllisen tuen seurantatoimet koko toteutuskauden ajan. Osallistujat voivat hyödyntää ohjauspalveluja myös sen jälkeen, kun he ovat integroituneet uudelleen työmarkkinoille.

–Työnvälitys: Työnvälitysneuvojat kartoittavat tehokkaasti ja proaktiivisesti paikalliset ja alueelliset työllistymismahdollisuudet ja pyrkivät löytämään sopivat työpaikat sopiville työnhakijoille. Toimenpiteen tarkoituksena on täydentää edunsaajien yksilöllistä työnhakua.

–Koulutus: Koulutustoimenpiteisiin kuuluu erilaisia koulutuskursseja, jotka on ryhmitelty ammatilliseksi koulutukseksi ja laaja-alaisia taitoja koskevaksi koulutukseksi. Ammatillisessa koulutuksessa keskitytään ammatillista toimilupaa edellyttäviin työtehtäviin kuten henkilöliikenteessä edellytetty todistus CPC, sekä toimialoihin tai alueisiin, joilla on tai tulee olemaan työllistymismahdollisuuksia, kuten elintarvikealaan (elintarviketurvallisuus, HACCP jne.), ruoanlaittoon, työelämän riskien ennaltaehkäisyyn ja laadunvarmistukseen sekä ympäristöstandardeihin ((ISO 9001, ISO 14000, EFQM jne.), LVI-hankkeisiin, teollisten laitteiden kunnossapitoon jne. Laaja-alaisia taitoja koskevaan koulutukseen sisältyy niitä eri taitoja koskevaa koulutusta, jotka edistävät työssä pärjäämistä, kuten tieto- ja viestintätekniset taidot, vieraat kielet, liikkeenjohto jne.